
I. TITLUL PROPUNERII POLITICII PUBLICE
Consolidarea reţelei naţionale de arii naturale protejate în contextul dezvoltării durabile

II. PREZENTARE GENERALĂ 

Prezenta propunere de politică publică a fost elaborată de către Grupul de Excelenţă al Diasporei – domeniul de intervenţie Mediu, Ecologie şi Dezvoltare Rurală în cadrul programului-pilot DIASPORA ENGAGEMENT HUB – program susţinut şi coordonat de către Cabinetul Primului-ministru şi Cancelaria de Stat a Republicii Moldova prin Biroul Relaţii cu Diaspora (BRD) în parteneriat cu Organizaţia Internaţională pentru Migraţie (OIM).
Scopul general al propunerii de politică publică este fundamentarea ştiinţifică cu privire la clasificarea ariilor naturale protejate din cadrul Republicii Moldova după criteriile Uniunii Internaţionale pentru Conservarea Naturii (IUCN) şi instituirea unui regim de management adecvat pentru reţeaua naţională de arii naturale protejate.
III. INTRODUCERE 
Republica Moldova, prin politica de aderare la Uniunea Europeană, trebuie să depună eforturi în mai multe domenii, printre care şi cel al mediului, pentru alinierea la standerdele Uniunii Europene în ceea ce priveşte armonizarea legislaţiei naţionale cu acquis-ul Uniunii Europene în sectorul prioritar Protecţia Mediului, pe de o parte, şi reforma instituţională care presupune/necesită dezvoltarea unui mecanism instituţional capabil să aplice şi să monitorizeze punerea în aplicare a legislaţiei adoptate, pe de altă parte.
Prezenta propunere de politică publică face parte din domeniul major de acţiune al Uniunii Europene – protecţia naturii şi biodiversitatea, care are ca obiect îndepărtarea ameninţărilor la adresa speciilor şi habitatelor pe cale de dispariţie şi a mediilor lor de viaţă în Europa.

Ariile naturale protejate reprezintă elementele fundamentale de construcţie a tuturor strategiilor de conservare naţionale şi internaţionale, constituind eforturi din partea guvernelor şi instituţiilor internţionale de a proteja speciile ameninţate din întreaga lume şi sunt tot mai mult recunoscute ca furnizori esenţiali de servicii de ecosistem şi de resurse biologice; componente cheie ale strategiilor de contracarare a schimbărilor climatice; iar în unele cazuri chiar mijloace de protecţie a comunităţilor umane ameninţate sau siturilor de mare valoare culturală şi spirituală.

Fondul ariilor naturale protejate din Republica Moldova este constituit din 312 elemente protejate împărțite în 12 categorii. De asemenea, în perioada 2009-2013 au fost evaluate și cartate ariile protejate existente și propuse spre constituire 18 arii naturale protejate noi pentru a fi incluse în Rețeaua Emerald. Prezenta propunere de politică publică are aplicabilitate doar pentru 7 categorii de arii naturale protejate delimitate în conformitate cu clasificarea Uniunii Internaționale de Conservare a Naturii: i) Rezervații Științifice (5), ii) Parcuri Naționale (1), iii) Monumente ale Naturii (130), iv) Rezervații Naturale (63), v) Rezervații Peisajere (41), vi) Rezervații de Resurse (13), vii) Arii cu management multifuncțional (32) și 18 arii naturale protejate propuse în Rețeaua Emerald (în total sunt vizate 303 arii naturale protejate).
IV. CONTEXT 
Stoparea pierderii biodiversității (reducerea ratei actuale de pierdere a biodiversității) a devenit o prioritate în multe țări, în special în Europa. În acest context, pentru îndeplinirea acestui obiectiv, s-au elaborat mai multe politici publice, atât la nivel național, cât și la nivel european și paneuropean.
Prezenta propunere de politică publică se apropie de standardele europene și urmărește ajustarea/definirea direcțiilor relevante la cele europene din domeniul ariilor naturale protejate. De asemenea, prezenta propunere de politică publică se integrează în prevederile Convenției Diversității Biologice la nivel național prin: a) crearea cadrului instituțional și legislativ care să contribuie la stoparea pierderii biodiversității; b) conservarea speciilor de floră și faună; c) extinderea și managementul durabil al ariilor naturale protejate de stat; d) protecția resurselor genetice și partajarea beneficiilor în urma folosirii acestora; e) crearea mecanismelor pentru servicii ecosistemice și f) mobilizarea resurselor pentru conservarea biodiversității.
Ariile naturale protejate din R. Moldova îndeplinesc funcții complexe/multiple, necesitând astfel o organizare și dezvoltare (management) a întregii rețele naționale de arii naturale protejate. În acest context este necesară armonizarea legislației în domeniu cu Directivele Uniunii Europene și Bunele Practici Internaționale pentru asigurarea protecției și conservării habitatelor și speciilor valoroase în baza cărora au fost declarate ariile naturale protejate. Astfel, pentru asigurarea protecției și conservării speciilor și habitatelor de importanță națională și comunitară identificate pe teritoriul Republicii Moldova trebuie asigurat sistemul de administrare al ariilor naturale protejate printr-un management eficient, productiv și adecvat fiecărei categorii de arii protejate.
Ariile naturale protejate, odată ce au fost constituite, trebuie gospodărite în aşa fel încât să se menţină valorile naturale şi chiar cele culturale care există pe teritoriul lor şi, în multe cazuri, chiar să contribuie la o devoltare durabilă, armonioasă a zonei, în beneficiul comunităţilor locale de pe teritoriul lor şi din imediata vecinătate. Un management efectiv şi eficient al ariei naturale protejtae permite prevenirea şi chiar stoparea eventualelor efecte negative ce pot apărea ca urmare a numeroaselor presiuni şi ameninţări posibile.
V. DEFINIŢIA PROBLEMEI
Datorită intensificării presiunilor antropice asupra Capitalului Natural (Capitalul Natural reprezintă ecosistemele naturale și seminaturale care asigură resursele și serviciile care stau la baza dezvoltării socio-economice) s-a constatat pierderea biodiversității la toate nivelele de organizare a materiei vii (complexe de ecosisteme, ecosisteme, specii și gene). În Europa, aproape un sfert din speciile sălbatice sunt ameninţate cu dispariţia şi majoritatea ecosistemelor sunt degradate până la punctul în care ele nu mai sunt capabile să-şi livreze serviciile lor valoroase. Această degradare reprezintă pierderi sociale şi economice enorme pentru Uniunea Europeană.
Deși în 2011 a fost aprobat (de către Guvern) Programul național privind constituirea rețelei ecologice naționale pentru anii 2011-2018 care viza o gestionare integrată a activităților de constituire a rețelei ecologice naționale, înregistrându-se astfel progrese semnificative în privința extinderii ariilor naturale protejate din R. Moldova, procesul de degradare a ecosistemelor și habitatelor naturale la nivel național nu a fost stopat (Strategia privind diversitatea biologică a Republicii Moldova pentru anii 2015-2020).
În conformitate cu Legea nr. 1538-XIII din 25.02.1998 privind fondul ariilor naturale protejate de stat, în R. Moldova sunt stabilite 12 categorii de arii naturale protejate (arii naturale protejate stabilite pentru conservarea diversității naturale genetice a speciilor de organisme vii incluse în ecosistemele și complexele naturale, pe de o parte, și pentru asigurarea condițiilor optime de viață și a dezvoltării durabile a teritoriilor adiacente rețelei ecologice naționale, pe de altă parte), dintre care 7 categorii (în total 285 de arii naturale protejate) sunt corespondente clasificării Uniunii Internaționale pentru Conservarea Naturii (IUCN).
În prezent, legislația din R. Moldova nu face precizări la necesitatea unui plan de management pentru toate ariile naturale protejate, cu excepția zonelor umede de importanță internațională (Legea privind fondul ariilor naturale protejate de stat, nr. 1538-XIII (1998), Art. 82) și implicit, acest lucru nu garantează asigurarea managementului eficient și participativ al ariilor naturale protejate. Mai mult decât atât, în legislaţia din R. Moldova lipsesc elemente esenţiale privind instituirea unui regim de management adecvat pentru reţeaua naţională de arii naturale protejate care să asigure protecţia şi conservarea biodiversităţii.
VI. BENEFICIARII PROPUNERII DE POLITICĂ PUBLICĂ 
Beneficiarii propunerii de politică publică sunt:

A) Autoritățile publice centrale de specialitate din domeniu / Guvernul Republicii Moldova:
- Ministerul Agriculturii, Dezvoltării Regionale și Mediului (MADRM);

B) Academia de Ştiinţe a Moldovei (Instituţii din cadrul Secţiei de Ştiinţe Naturale şi Exacte):

- Grădina Botanică (Institut) (GB);

- Institutul de Zoologie (IZ);

- Institutul de Ecologie şi Geografie (IEG);
C) Autoritățile administrației publice locale;
D) Societatea civilă:

- Organizații neguvernamentale;

- Asociații obștești;

- Comunitatea/cetățenii;
E) Sectorul privat.

VII. OBIECTIVE 
Obiectivele (O) proiectului dezvoltat de către Grupul de Excelenţă al Diasporei – domeniul de intervenţie Mediu, Ecologie şi Dezvoltare Rurală sunt:
O1: Sintetizarea informaţiilor existente din sursele bibliografice de specialitate cu privire la ariile naturale protejate desemnate pentru R. Moldova şi racordarea obiectelor şi complexelor din fondul ariilor naturale protejate la categoriile internaţionale IUCN;
O2: Definirea cadrului specific privind constituirea, organizarea şi dezvoltarea (managementul) reţelei naţionale de arii naturale protejate prin armonizarea legislaţiei în domeniu cu Directivele UE şi Bunele Practici Internaţionale pentru asigurarea protecţiei habitatelor şi speciilor valoroase din cadrul ariilor protejate desemnate;

O3: Elaborarea documentaţiilor finale necesare pentru constituirea cadrului normativ cu privire la consolidarea reţelei naţionale de arii naturale protejate.
VIII. OPŢIUNILE DE SOLUŢIONARE A PROBLEMEI
Opţiunea 1. Definirea prin lege a instituirii reţelei naţionale de arii naturale protejate (toate ariile protejate corespondente categoriilor UICN) şi asigurarea managementului adecvat tuturor acestor arii protejate:
· Aplicarea categoriilor UICN de management pentru cele 18 arii naturale protejate noi propuse pentru a fi incluse în Rețeaua Emerald;

· Responsabilitatea pentru ariile naturale protejate şi modalitatea de administrare a acestora va fi stabilită prin lege:

a) Administrarea de către Guvernul R. Moldova (prin MADRM) a Parcului Naţional Orhei. În acest context, MADRM va deţine autoritatea, responsabilitatea şi obligaţia de gestionare a P.N. Orhei şi va determina obiectivele de conservare ale acestuia prin aplicarea Planului de management (elaborarea în prealabil a acestuia);

b) Administrarea de către actori neguvernamentali (ONG-uri, Asociaţii obşteşti, Universităţi) a celor 302 arii naturale protejate (care aparţin celor 6 categorii de arii naturale protejate delimitate în conformitate cu clasificarea Uniunii Internaționale de Conservare a Naturii: i) Rezervații Științifice (5), ii) Monumente ale Naturii (130), iii) Rezervații Naturale (63), iv) Rezervații Peisajere (41), v) Rezervații de Resurse (13), vi) Arii cu management multifuncțional (32) și 18 arii naturale protejate propuse în Rețeaua Emerald). În cadrul acestui tip de administrare, autoritatea şi răspunderea pentru luarea deciziilor va depinde de actorul neguvernamental, prin aplicarea legislaţiei în vigoare. Actorii neguvernamentali vor putea administra ariile naturale protejate în baza unui contract încheiat cu MADRM, prin care se obligă să aloce resursele financiare (inclusiv sprijiniţi de Guvern) şi de personalul necesar managementului ariei naturale protejate;
· Guvernul R. Moldova va integra cerinţele privind protecţia şi managementul habitatelor şi speciilor în politicile cheie ale utilizării terenurilor şi a apei, atât în zonele protejate, cât şi în afara acestora.
Opţiunea 2. Înfiinţarea unei Agenţii Naţionale pentru Administrarea Ariilor Naturale Protejate în subordinea MADRM care să asigure managementul ariilor naturale protejate.

Opţiunea 3. Asigurarea managementului ariilor naturale protejate prin cadrul instituţional existent.

IX. ANALIZA IMPACTULUI OPŢIUNILOR 
Opţiunea 1. Opţiunea 1 are un caracter interdependent întrucât reflectă interesul societăţii civile manifestat de crearea a numeroase mişcări şi organizaţii de mediu. Opţiunea analizată se mulează pe obiectivele strategice de mediu şi accentuează responsabilizarea implicată în deciziile ce afectează mediul. De asemenea, această opţiune are capacitatea de a răspunde provocărilor care apar în plan economic, iar aspectele de mediu sunt luate în mod necesar în considerarea în cadrul politicilor sectoriale.
În acest context, impactul pozitiv al acestei opţiuni este că după punerea în practică, economia R. Moldova poate deveni competitivă care să asigure dezvoltarea unei baze antreprenoriale dinamice, sporirea cercetării, dezvoltării şi inovării în economie, permiţând astfel crearea unei economii durabile din punct de vedere social şi promovarea societăţii informaţionale care să determine costuri dar şi crearea de avantaje ca urmare a respectării condiţiilor de mediu impuse de Uniunea Europeană.
Prin implementarea opţiunii 1 se va asigura: a) menţinerea în stare naturală sau chiar refacerea habitatelor şi speciilor, ceea ce va putea include activităţi de cercetare ştiinţifică şi de monitorizare a habitatelor şi speciilor cheie şi indicatoare şi măsuri de management speciale; b) prevenirea şi stoparea activităţilor cu potenţiale efecte negative asupra valorilor naturale şi culturale din aria naturală protejată; c) informarea şi conştientizarea factorilor interesaţi şi a publicului larg cu privire la importanţa conservării biodiversităţii; d) implicarea comunităţilor locale în managementul ariilor naturale protejate şi asigurarea, pe cât posibil a unor beneficii din prezenţa ariei protejate, dezvoltarea unui turism durabil, promovarea ecoturismului; e) informarea şi conştientizarea factorilor de decizie locali, regionali şi naţionali cu privire la importanţa asigurării resurselor necesare pentru managementul ariilor protejate şi la preluarea modelelor promovate de ariile protejate în planurile de dezvoltare locală şi regională.

În concluzie, această opţiune poate avea un impact semnificativ pozitiv asupra capitalului socio-economic, care poate fi concretizată, prin punerea în practică, în schimbarea bazei energetice, păstrarea terenurilor arabile, prevenirea inundaţiilor, generarea hranei, păstrarea biodiversităţii şi împiedicarea reducerii despăduririlor.

Opţiunea 2. a Înfiinţarea unei noi instituţii (Agenţia Naţională pentru Administrarea Ariilor Naturale Protejate) în subordinea MADRM va determina o insuficienţă şi mai mare de resurse umane în domeniu, iar instabilitatea instituţională va fi resimţită şi mai accentuat.
Opţiunea 3. Cadrul instituţional existent nu asigură un management adecvat ariilor naturale protejate datorită insuficienţei de resurse umane în domeniu, pe de o parte, şi nedispunerea de o separare clară a funcţiilor (politicii, control, gestionare) care să reflecte descentralizarea procesului decizional, pe de altă parte. Agenţia „Moldsilva” care gestionează în prezent majoritatea ariilor naturale protejate de stat are la bază alte principii de gestionare a fondului naţional de arii protejate – principii care nu sunt în concordanţă deplină cu cele stabilite şi recomandate de către UICN.
X. COMPARAREA OPŢIUNILOR ŞI IDENTIFICAREA OPŢIUNII RECOMANDATE 
Opţiunea 1 reflectă cele mai multe elemente din domeniul Protecţiei Naturii şi Biodiversitatea datorită alinierii acesteia ca o politică orizontală a Uniunii Europene, iar aspectele de protecţie a mediului fiind considerate obligatorii şi celorlalte politici comunitare.
Dintre toate opţiunile analizate, obţiunea 1 poate fi permanent conectată la tendinţele globale de protecţie a mediului, iar această conectare permite implicarea beneficiarilor (prezentei propuneri de politică publică) în programele internaţionale de mediu (inclusiv prin atragerea de fonduri alocate domeniului Protecţiei Naturii şi Biodiversitatea) şi implicit, asigurarea nevoii de responsabilizare şi educaţie pentru protecţia mediului.
Opţiunea recomandată (opţiunea 1) va permite respectarea standardelor de mediu (din domeniul major protecţia naturii şi biodiversitate) ale Uniunii Europene în Republica Moldova, ce va crea în mod necesar oportunităţi pentru implementarea programelor de mediu, precum şi rolul investiţiilor de mediu pentru realizarea programelor comunitare şi naţionale.
XI. PLAN DE ACŢIUNI PENTRU IMPLEMENTAREA OPŢIUNII RECOMANDATE
Planul de acţiuni pentru implementarea opţiunii recomandate „Definirea prin lege a instituirii reţelei naţionale de arii naturale protejate (toate ariile protejate corespondente categoriilor UICN) şi asigurarea managementului adecvat tuturor acestor arii protejate”:
	Obiective
	Denumirea măsurii/acţiunii
	Termen

de realizare
	Responsabilitate
	Indicator de monitorizare
	Relaţia cu alte documente

	Obiectivul 1 - Sintetizarea informaţiilor existente din sursele bibliografice de specialitate cu privire la ariile naturale protejate desemnate pentru R. Moldova şi racordarea obiectelor şi complexelor din fondul ariilor naturale protejate la categoriile internaţionale IUCN
	Elaborarea unui raport detaliat cu privire la situaţia actuală a ariilor naturale protejate din R. Moldova
	2018
	Academia de Ştiinţe a Moldovei
	Raport aprobat
	Legea nr. 1538-XIII, Legea nr. 325-XVI, Legea nr. 94-XVI şi Strategia privind diversitatea biologică a Republicii Moldova pentru anii 2015-2020

	
	Elaborarea şi promovarea Legii privind fondul ariilor naturale protejate de stat, prin racordarea obiectelor şi complexelor din fondul ariilor naturale protejate la categoriile internaţionale IUCN
	2018
	MADRM, Academia de Ştiinţe a Moldovei
	Proiect aprobat
	

	Obiectivul 2 - Definirea cadrului specific privind constituirea, organizarea şi dezvoltarea (managementul) reţelei naţionale de arii naturale protejate prin armonizarea legislaţiei în domeniu cu Directivele UE şi Bunele Practici Internaţionale pentru asigurarea protecţiei habitatelor şi speciilor valoroase din cadrul ariilor protejate desemnate
	Elaborarea şi promovarea proiectului de lege cu privire la habitate (prin armonizare cu Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică)
	2018
	MADRM, Academia de Ştiinţe a Moldovei
	Proiect aprobat
	Legea nr. 1515-XII, Legea regnului animal nr. 439-XIII, Legea nr. 1102-XIII, Legea nr. 1538-XIII, Legea nr. 325-XVI, Legea regnului vegetal nr. 239-XVI, Legea nr. 94-XVI, Legea apelor nr. 272 şi Strategia privind diversitatea biologică a Republicii Moldova pentru anii 2015-2020

	
	Integrarea prevederilor privind conservarea biodiversităţii în cele mai importante documente de politici sectoriale
	2020
	Toate ministerele
	Prevederile privind conservarea biodiversităţii integrate în documente de politici sectoriale (silvicultură, agricultură, piscicultură, comerţ, amenajarea teritoriului, cultură şi educaţie)
	Codul funciar nr. 828-XII, Codul silvic nr. 887-XIII, Hotărârea Guvernului R. Moldova nr. 274, Legea nr. 1515-XII, Legea regnului animal nr. 439-XIII, Legea nr. 1102-XIII, Legea nr. 1538-XIII, Legea nr. 591-XIII, Legea pentru ameliorarea prin împădurire a terenurilor degradate nr. 1041-XIV, Legea nr. 755-XIV, Legea nr. 325-XVI, Legea nr. 149-XVI, Legea regnului vegetal nr. 239-XVI, Legea nr. 94-XVI, Legea nr. 91-XVI, Legea apelor nr. 272 şi Strategia privind diversitatea biologică a Republicii Moldova pentru anii 2015-2020

	
	Elaborarea unei noi Strategii privind diversitatea biologică a Republicii Moldova pentru anii 2020-2025
	2019
	MADRM, Academia de Ştiinţe a Moldovei
	Proiect aprobat
	

	Obiectivul 3 - Elaborarea documentaţiilor finale necesare pentru constituirea cadrului normativ cu privire la consolidarea reţelei naţionale de arii naturale protejate
	Elaborarea şi promovarea cadrului normativ privind regimul ariilor naturale protejate
	2019
	MADRM, Academia de Ştiinţe a Moldovei
	Proiect aprobat
	Codul funciar nr. 828-XII, Codul silvic nr. 887-XIII, Hotărârea Guvernului R. Moldova nr. 274, Legea nr. 1515-XII, Legea regnului animal nr. 439-XIII, Legea nr. 1102-XIII, Legea nr. 1538-XIII, Legea nr. 591-XIII, Legea pentru ameliorarea prin împădurire a terenurilor degradate nr. 1041-XIV, Legea nr. 755-XIV, Legea nr. 325-XVI, Legea nr. 149-XVI, Legea regnului vegetal nr. 239-XVI, Legea nr. 94-XVI, Legea nr. 91-XVI, Legea apelor nr. 272 şi Strategia privind diversitatea biologică a Republicii Moldova pentru anii 2015-2020

	
	Elaborarea şi promovarea cadrului normativ privind metodologia de atribuire în administrare a ariilor natuale protejate
	2019
	MADRM, Academia de Ştiinţe a Moldovei
	Proiect aprobat
	

	
	Elaborarea cadastrului ariilor naturale protejate de stat
	2019
	MADRM, Academia de Ştiinţe a Moldovei, Agenţia Relaţii Funciare şi Cadastru
	Cadastru elaborat şi publicat

